**VÝROČNÁ SPRÁVA OBČIANSKEHO ZDRUŽENIA PHOENIX ZA ROK 2013**

**Profil občianskeho združenia**

Občianske združenie Phoenix bolo založené v roku 2005 s cieľom ochraňovať a podporovať záujmy maďarských žien a detí na Slovensku.

Združenie sa usiluje o uplatňovanie princípu rovnosti príležitostí medzi ženami, deťmi a mužmi, venujúc pozornosť predovšetkým postaveniu žien a detí maďarskej menšiny na Slovensku vo všetkých sférach spoločnosti.

Činnosť združenia sa zameriava na organizovanie informačných kampaní, seminárov zameraných na zvyšovanie povedomia cieľových skupín o problematike rovnosti príležitostí, pomoc pri uplatnení sa znevýhodnených skupín na trhu práce, prevenciu a elimináciu násilia v rodine, násilia páchaného na ženách a deťoch.

Okrem uvedených aktivít považujeme za dôležité vydavateľskú  a publikačnú činnosť: vydávanie odborných a informačných publikácií, ako aj dokumentačnú činnosť: vytváranie informačnej databázy, zostavovanie štatistík a zhromažďovanie informácií týkajúcich sa ochrany ľudských práv a situácie žien a detí v spoločnosti.

Za posledné roky svojej existencie sa združenie venovalo vedeniu kurzov Gender studies na Univerzite J. Selyeho v Komárne v spolupráci s organizáciou OZ Barátnő,  prednášateľským aktivitám na konferenciách, a organizovaniu workshopov v maďarských mládežníckych organizáciách, ako aj rôznych záujmových klubov vybraných miest a obcí na Južnom Slovensku.

V rámci informovania verejnosti členky združenia prispievali do novín a časopisov vydávaných v maďarskom jazyku (Új Szó, Vasárnap, Új Nő) na Slovensku, ako aj do internetových médií, akým je napr. [www.baratno.com](http://www.baratno.com).

Organizácia má vytvorenú vlastnú internetovú stránku, ktorá obsahuje súbor informácií pre svoju cieľovú skupinu s online-poradenstvom. Články a príspevky sú prístupné predovšetkým v maďarskom jazyku, pretože poskytovanie informácií v materinskom jazyku je jedným z dôležitých predpokladov ich správneho pochopenia a prijatia. Webová stránka poskytuje informácie čiastočne aj v slovenskom jazyku.

**Zloženie orgánov občianskeho združenia**

Najvyšším orgánom občianskeho združenia je zhromaždenie členov/-iek. Výkonným orgánom združenia je predsedníctvo, ktoré sa skladá z členiek a členov občianskeho združenia. Predsedníctvo volí predsedu/níčku na obdobie 3 rokov. Predseda/níčka vystupuje ako štatutárny orgán združenia.

Kontrolným orgánom združenia je Dozorná rada, ktorá má 3 členov/-ky, spomedzi ktorých volí predsedu/níčku.

**Činnosť občianskeho združenia v roku 2013**

Projekty občianskeho združenia

V roku 2013 sa občianske združenie uchádzalo o finančnú podporu z viacerých grantových programov.

I. Z programu OSF s názvom *Maďarky a Maďari na Slovensku  z rodovej perspektívy: súčasné výzvy* sa uchádzalo o podporu neúspešne.

II. Z programu Kultúra národnostných menšín z Úradu vlády SR sme sa uchádzali o podporu na nasledovné projekty:

1. *Vytvorenie webovej stránky.*

Cieľom projektu bolo vytvorenie webovej stránky s názvom [www.phoenix-ngo.sk](http://www.phoenix-ngo.sk), ktorá poskytuje kultúrne, spoločenské, záujmové a právne informácie pre ženy a deti v maďarskom jazyku, ku ktorým sa v maďarskom jazyku nedostávajú ani v elektronických ani v tlačených médiách.

Náplň webovej stránky pozostáva z nasledujúcich tematických celkov:

- O nás: informácie o organizácii

- rubrika blog zastrešuje témy: násilie v rodine, aktuality, udalosti, mužský salón detské osudy, situácia žien,

- online poradňa – odborník/-čka na rodové vzťahy radí čitateľkám, ktoré sa obracajú na ne s konkrétnym problémom. Poradenstvo bude bezplatné a dostupné pre každého.

- naša činnosť: aktivity a udalosti, ktoré boli organizované OZ, alebo sa jeho členovia a členky zúčastnili na nich - semináre, stretnutia, workshopy – pozvánky a vyhodnotenia akcií organizované OZ Phoenix, alebo inými organizáciami, inštitúciami v danej tematike

2. *Organizovanie seminárov s názvom: Obraz ženy vo filozofii, umení, literatúre a každodennom živote* -séria seminárov- príprava a realizácia sérií seminárov v 8 mestách na Slovensku

Ako sa postupne menil obraz ženy v umení, v literatúry a vo filozofii v posledných od staroveku po súčasnosť a ako sa spoločnosť vysporiadavala s týmito zmenami – to bola hlavná téma seminárov a workshopov, uskutočnených vo viacerých mestách a obciach južného Slovenska.

Projekt slúžil na oboznámenie záujemcov s príbehom postavy ženy v umeleckých dielach, vo filozofickom myslení svojej doby, a prispel k diskusiám o umení, kultúre, ale aj o spoločenskom postavení žien v súčasnosti.

Projekt bol uskutočnený vo vybraných obciach a mestách podľa záujmu kultúrnych zariadení a klubov, a to: Rožňava – v rámci festivalu mládeže Gombasek, Bratislava, Strekov, Dvory nad Žitavou (okr. Nové Zámky), Eliášovce, (okres Dunajská Streda), Dolné Saliby (okres Galanta), Koloň, Veľký Cetín (okres Nitra)

Na seminároch sa zúčastnili: prof. Ondrej Mészáros, filozof, vysokoškolský pedagóg FFUK Bratislava, Judit Endrei, známa moderátorka maďarskej televízie a autorka kníh o ženách a o vzťahoch žien a mužov, Eva Bolemant, couchka a Liliana Bolemant, ktorá sa zaoberá literatúrou písanej ženami v maďarskej literatúre.

Na seminároch sa zúčastnilo v priemere cca. 30 ľudí, čo znamená, že účasť bola na 8 miestach cca 240 poslucháčov.

Ciele projektu sa naplnili, nakoľko záujem poslucháčov bol veľký, po seminároch ešte dlho debatovali s prednášajúcimi.

Našim cieľom bola konkretizácia postavenia žien v kultúre a v spoločnosti v našich časoch, ako aj poukázanie na odstránenie možných bariér a nedostatkov, ktoré bránia ženám maďarskej národnosti vo svojom ďalšom osobnostnom rozvoji.

Riešením tejto problematiky bolo oboznámenie účastníkov s možnosťou účasti na couchovom tréningu v rámci projektu vo forme prednášky a tréningu

Náš projekt rozšíril ich vedomosti o spoznanie a preskúmanie, pomenovanie foriem a spôsobov vytvárania nerovnosti mužov a žien v kultúre aj v rámci skupiny maďarskej menšiny na Slovensku. Môžu využiť tieto vedomosti vo svojej profesiách napríklad ako učitelia ale aj ako odborníci v rôznych iných odvetviach, ako aj vo svojom osobnom živote, a tým môžu prispieť k zlepšeniu vzťahov medzi mužmi a ženami

*3. Organizovanie medzinárodnej vedeckej konferencie s názvom Obrazy žien menšiny*

Hlavným cieľom projektu je vytvorenie diskusie o aktuálnych témach týkajúcich sa žien v spoločnosti v rámci národnostnej menšiny.

Projektom chceme prispieť k rozvoju a upevňovaniu vedomostí o postavení žien v rámci menšiny, a tak priniesť synergický efekt v tejto oblasti.

Súčasťou posilňovania národnostnej kultúry a identity je posilnenie úlohy žien v spoločnosti. Konferencia sa zameriava na skúmanie postavenia žien maďarskej národnosti v rôznych oblastiach života.

Odborníci a odborníčky v oblasti vedy, výskumu a kultúry, predstavitelia médií, ženy a muži maďarskej národnosti, zaujímajúci sa o kultúru a postavenie žien v nej. Počet osôb: cca 80-100.

Výstupom z konferencie bude zborník príspevkov a vytýčenie ďalších spoločných cieľov, ako aj vytýčenie termínu ďalšej konferencie  o rok.

*4. Reedícia románu národnostnej autorky z medzivojnového obdobia maďarskej menšinovej literatúry v Československu Piroska Szenes: Egyszer élünk*.

Hlavným cieľom projektu je reedícia románu spisovateľky maďarskej menšinovej literatúry na Slovensku, ktorá tvorila a žila na Slovensku v rokoch medzi dvomi svetovými vojnami. Jej významný román Egyszer élünk bol vydaný len jediný raz, v roku 1935 v Budapešti. Vydaním románu by sa Piroska Szenes znovu dostala do povedomia čitateľov a mohla by obsadiť miesto, ktoré jej prináleží v maďarskej literatúre. Projekt prispieva k spoznaniu vlastnej literatúry a k sebapoznávaniu čitateľov

*5. Výskum maďarskej žurnalistiky v období medzivojnového Československa so zreteľom na úlohu žien spisovateliek, žurnalistiek*.

Hlavným cieľom projektu bol výskum dejín maďarskej žurnalistiky v období medzi dvomi svetovými vojnami v Československu. Toto obdobie nie je spracované v ucelenej podobe, sú vykonané len čiastkové výskumy, ktoré je potrebné doplniť a skompletizovať.

Pomocou projektu chceme realizovať literárnovedný a kulturologický výskum v knižniciach Fórum Inštitútu pre výskum menšín v Šamoríne, v štátnej knižnici V Košiciach a v Prahe, nakoľko časopisy a iné periodiká boli vydávané na území celého bývalého Československa, a nachádzajú sa v týchto knižniciach.

Oslovení budú výskumní pracovníci jednotlivých vedeckých inštitúcií a knižníc, Katedra žurnalistiky UK Bratislava a UKF Nitra, riaditelia a vedeckí pracovníci knižníc.

cca 10 odborníkov

Výstupy projektu budú slúžiť ako materiál k iným výskumom v oblasti publicistiky, histórie, politológie pre odborníkov. Uverejnením príspevkov v  časopisoch sa rozšíri obzor odborníkov aj verejnosti o danej tematike. Vedecké štúdie a články vo vedeckých časopisoch Fórum a Opus, po ukončení výskumu záverečná vedecká štúdia.

**Spolupráca s inými organizáciami**

Občianske združenie Phoenix sa v roku 2012 stalo členom Okrúhleho stola Maďarov na Slovensku, zároveň aj členom Koordinačného výboru tohto nezávislého združenia maďarských neziskových organizácií na Slovensku. V rámci práce v tomto združení iniciovalo vytvorenie Výboru pre rodovú rovnosť a ochranu záujmov žien a detí maďarskej národnosti na Slovensku. Koncom roka 2012 prebiehali prípravy vytvorenia výboru, boli oslovené odborníčky v oblasti rodovej rovnosti a ochrany záujmov detí, a začiatkom roka 2013 sa podarilo aj oficiálne vytvorenie výboru.

Práve v spolupráci s týmto výborom a Centrom rodových štúdií na FFUK v Bratislave sa uskutočnila konferencia vyhodnotená vyššie.

Pokračovali sme v dlhoročnej spolupráci s občianskym združením Barátnő – písanie a uverejňovanie článkov vo webovom magazíne [www.baratno.com](http://www.baratno.com). Nadviazali sme spoluprácu s občianskym združením E-ženy, ktoré sa zaoberá internetovým podnikaním žien na Slovensku, a dohodli sme sa na spolupráci, vytvorili sme možnosti zapojenia sa maďarských žien do projektov OZ E-ženy aj v maďarskom jazyku. Na rok 2014 sme naplánovali spoločné stretnutia členiek a členov troch OZ: E-ženy, Baratnő a Phoenix, ako aj stretnutia a odborné prednášky a workshopy pripravené týmito organizáciami pre maďarské ženy aj v ich materinskom jazyku.

V roku 2014 plánujeme rozšírenie svojej členskej základne, aby sme sa mohli venovať viacerým projektom.

Prvým projektom roku 2014 bolo organizovanie akcie V-Day: One billion rising  v Dunajskej Strede, na ktorej sa zúčastnili stredné školy mesta s maďarským a slovenským vyučovacím jazykom a spolu tancovali na námestí pred kultúrnym domom.